Camara de

Comptos

De Navarra

Nafarroako

Kontuen

Ganbera

Foru Administrazioan garbiketa zerbitzua kontratatzea (2010-2014)

2015eko azaroa

Aurkibidea

*Orrialdea*

[I. Sarrera 3](#_Toc443467986)

[II. Foru Administrazioaren garbiketa zerbitzuak 4](#_Toc443467987)

[III. Helburua 7](#_Toc443467988)

[IV. Norainokoa eta mugak 8](#_Toc443467989)

[V. Ondorioak eta gomendioak 10](#_Toc443467990)

[V.1. Foru Administrazioan garbiketa gastuak izan duen bilakaera (2010-2014) 10](#_Toc443467991)

[V.2. Legezkotasunaren betetzeari buruzko iritzia 11](#_Toc443467992)

[V.3. Garbiketarako kontratuak arautzen dituzten baldintza-orri eta eskaintzak aztertzea 12](#_Toc443467993)

[V.4. Metro koadro eta garbiketa-ordu bakoitzeko urteko kostua 13](#_Toc443467994)

[VI. Egindako lanaren azterketa xehakatua 15](#_Toc443467995)

[VI.1. Garbiketaren arloko gastuaren bilakaera (2010-2014) 15](#_Toc443467996)

[VI.2. Garbiketa zerbitzuen kontratazioari buruzko azterketa 19](#_Toc443467997)

[VI.3. Metro koadro eta garbiketa-ordu bakoitzaren kostuaren kalkulua 27](#_Toc443467998)

[Behin-behineko txostenari aurkeztutako alegazioak 31](#_Toc443467999)

[Behin-behineko txostenari aurkeztutako alegazioei Kontuen Ganberak emandako erantzuna 33](#_Toc443468000)

I. Sarrera

Kontuen Ganberak onartu zuen, bere ekimenez, Foru Administrazioan garbiketa zerbitzua kontratatzeari buruzko fiskalizazio-txostena egitea, eta lan hori 2015. urteko fiskalizazio programan sartu zuen.

Lan hori martxotik ekainera egin zuen auditoriako hiru teknikarik eta auditore batek osatutako lantalde batek, Kontuen Ganberaren zerbitzu juridikoekin, informatikoekin eta administratiboekin lankidetzan.

Txostenak sei atal dauzka, sarrera hau barne; bigarrenean, Foru Administrazioaren garbiketa zerbitzuaren deskribapen orokor bat ageri da; hirugarrenak eta laugarrenak txostenaren helburua, norainokoa eta mugak biltzen dituzte; bosgarrenean, lanean lortutako ondorioak eta gomendioak aipatzen dira, eta seigarrenean, azkenik, analisi xehe bat egiten da egindako lanari buruz.

Lan hau egiteko eman diguten laguntzarengatik, eskerrak ematen dizkiegu[[1]](#footnote-1) Osasun Departamentuari; Ekonomia, Ogasun, Industria eta Enplegu Departamentuari; Lehendakaritza, Justizia eta Barne Departamentuari; Kulturako, Turismoko eta Erakunde Harrimenetarako Departamentuari; Hezkuntza Departamentuari eta Sustapen Departamentuari.

II. Foru Administrazioaren garbiketa zerbitzuak

Honako hauek dira Foru Administrazioaren egoitzetako garbiketa zerbitzuaren helburu nagusiak: baldintza higieniko-sanitario optimoak lortu, instalazio horien irudi egokiari eutsi eta eraikuntza- eta ekipamendu-materialak egoki mantentzea.

Nafarroako Foru Komunitateko Administrazioan, zerbitzu hori funtsean enpresa pribatuekiko kontratuen bitartez ematen da; halere, Osasun Departamentuan, Hezkuntza Departamentuan, Gizarte Politiketako Departamentuan eta Lehendakaritza, Justizia eta Barne Departamentuan langile berekiak daude.

Foru Administrazioaren plantilla organikoak, 2014ko abenduaren 31n, 292 lanpostu zeuzkan garbiketa zerbitzurako, honako xehetasun hauen arabera:

|  |  |  |
| --- | --- | --- |
|  | 2014 | %, guztiaren gainekoa |
| Titularra, jabetzan | 106 | 36 |
| Aldi baterako betetakoa | 157 | 54 |
| Lanpostuaren erreserba | 15 | 5 |
| Bete gabeko lanpostu hutsa | 14 | 5 |
| Guztira | 292 | 100 |

Zerbitzu hori ematearekin zuzenean lotutako gastuak hiru osagai dauzka: kanpoko enpresekiko kontratuak, langile berekien gastua eta materialak erostera bideratutako gastua. Azken horri dagokionez, kontuan hartu beharra dago ezen, orokorrean, kanpoko kontratazioen kasuan, materialen gastua zerbitzua ematen duten enpresek hartzen dutela beren gain.

Ondoren hiru kontzeptu horietako gastua erakusten dugu, 2013an eta 2014an egina:

|  |  |  |  |  |  |
| --- | --- | --- | --- | --- | --- |
|  | 2013 | | 2014 | | 2014/2013 aldea (%) |
| Kopurua | %, guztizkoaren gainean | Kopurua | %, guztizkoaren gainean |
| Kanpoko enpresen kontratazioa | 22.832.648 | 73 | 22.820.574 | 73 | -0,05 |
| Langile berekiak | 7.357.965 | 24 | 7.350.830 | 24 | -0,10 |
| Garbiketarako materiala | 927.355 | 3 | 948.199 | 3 | 2,25 |
| Guztira | 31.117.968 | 100 | 31.119.603 | 100 | 0,01 |

Ikusten den bezala, 2014an Foru Administrazioak 31,12 milioi bideratu zituen garbiketara. Horietatik, ehuneko 73 zerbitzu horren kanpoko kontratazioari dagokio; ehuneko 24 langile berekietatik heldutakoa da, eta gainerako ehuneko hirua materialen erosketarako da.

2013an, bai guztizko gastua, bai haren osaera ia berak izan ziren.

Garbiketa zerbitzuaren kanpoko kontratazioaren gastua

Gastu aipagarrienean zentratuta –garbiketa zerbitzuen kanpoko kontratazioarena da– honakoa izan zen 2013 eta 2014 urteetan Nafarroako Gobernuko departamentuetan izan zuen banaketa:

|  |  |  |  |  |  |
| --- | --- | --- | --- | --- | --- |
| Departamentua: | 2013 | | 2014 | | 2014/2013 aldea (%) |
| Gastua | Guztizkoaren gaineko % | Gastua | Guztizkoaren gaineko % |
| Osasuna | 14.747.195 | 64,6 | 15.130.301 | 66,3 | 2,6 |
| Hezkuntza | 3.838.788 | 16,8 | 3.665.211 | 16,1 | -4,5 |
| Lehendakaritza, Justizia eta Barnea | 1.711.732 | 7,5 | 1.682.617 | 7,4 | -1,7 |
| Ekonomia, Ogasuna, Industria eta Enplegua. | 637.774 | 2,8 | 613.014 | 2,7 | -3,9 |
| Gizarte Politikak | 639.883 | 2,8 | 569.400 | 2,5 | -11,0 |
| Landa Garapena, Ingurumena eta Toki Administrazioa | 518.189 | 2,3 | 507.922 | 2,2 | -2,0 |
| Kultura eta Turismoa eta Erakunde Harremanak | 534.037 | 2,3 | 484.174 | 2,1 | -9,3 |
| Sustapena | 205.050 | 0,9 | 167.935 | 0,7 | -18,1 |
| Guztira | 22.832.648 | 100 | 22.820.574 | 100 | -0,1 |

2014an, Osasun Departamentua izan zen gastu handiena bildu zuena, ehuneko 66rekin; ondotik, Hezkuntza Departamentua dator, ehuneko 16rekin, eta Lehendakaritza, Justizia eta Barnekoa, ehuneko zazpirekin; kopuru horiek guztiak 2013koen antzekoak dira.

Gastuaren banaketa hori logikoa da, zeren eta zerbitzu horrek berebiziko garrantzia baitu aipatutako departamentuetan, diharduten jarduera dela eta; bulegoetan ez ezik, Osasunbidea-Nafarroako Osasun Zerbitzuan garbiketa funtsezkoa da osasun zentroen laguntza-kalitaterako; Hezkuntza Departamentuaren kasuan, ikastetxeetako garbiketa jasotzen da; Lehendakaritza, Justizia eta Barne Departamentuaren kasuan, justizia arloko eraikin guztiak eta Foruzaingoaren polizia-etxeak daude bilduta. Gainerako departamentuetan, oro har, garbiketa funtsean bulegoei dagokie, eta haietan gastua txikiagoa da.

Departamentuetan urtetik urtera dagoen aldea negatiboa da, salbu eta Osasun Departamentuan, non gastuak ehuneko 2,6 egin baitu gora. Jaitsiera aipagarrienak Sustapen Departamentuan eta Gizarte Politiketako Departamentuan gertatu dira.

Garbiketarako langile berekietan egindako gastua

2013an eta 2014an langile berekien gastua eta “pareko langileak” delakoan neurtutako pertsona kopurua honako hauek dira, azken horretan sarturik jarduera hori lanaldi osoan aurrera eramanen luketen langileak:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Departamentua: | 2013 | | | 2014 | | | Aldea (%) 2014/2013 | |
| Gastua | Guztizkoaren gaineko % | Pareko langileak | Gastua | Guztizkoaren gaineko % | Pareko langileak | Gastua | Pareko langileak |
| Gizarte Politikak | 2.646.695 | 36,0 | 97,85 | 2.652.621 | 36,1 | 97,34 | 0,2 | -0,5 |
| Osasuna | 2.631.736 | 35,8 | 98,24 | 2.597.581 | 35,3 | 96,76 | -1,3 | -1,5 |
| Hezkuntza | 1.979.291 | 26,8 | 78,76 | 1.991.234 | 27,1 | 79,22 | 0,6 | 0,6 |
| Lehendakaritza, Justizia eta Barne Departamentua | 100.243 | 1,4 | 3,94 | 109.394 | 1,5 | 4,24 | 9,1 | 7,7 |
| Guztira | 7.357.965 | 100 | 278,80 | 7.350.830 | 100 | 277,56 | -0,1 | -0,4 |

2014an gastuek gora egin zuten 2013koen aldean departamentu guztietan, salbu eta Osasun Departamentuan, non ehuneko 1,3 egin baitzuten behera.

Garbiketa zerbitzua 277,56 pertsonarekin bete zen 2014an. 2013ko zenbatekoaren oso antzekoa da hori. Departamentuen arteko aldea negatiboa da Gizarte Politiketako Departamentuan eta Osasun Departamentuan; positiboa da, berriz, Hezkuntza Departamentuan eta Lehendakaritza, Justizia eta Barne Departamentuan.

Garbiketarako materialean egindako gastua

Bestalde, honako hau izan zen garbiketarako materialetan 2013ko eta 2014ko gastua, departamentuen arabera:

|  |  |  |  |  |  |
| --- | --- | --- | --- | --- | --- |
| Departamentua: | 2013 | | 2014 | | 2014/2013 aldea (%) |
| Gastua | Guztizkoaren gaineko % | Gastua | Guztizkoaren gaineko % |
| Osasuna | 726.218 | 78,3 | 759.012 | 80,0 | 4,5 |
| Gizarte Politikak | 142.602 | 15,3 | 141.016 | 14,9 | -1,1 |
| Lehendakaritza, Justizia eta Barnea | 49.617 | 5,4 | 42.543 | 4,5 | -14,3 |
| Besterik (Kultura, Turismoa eta Erakunde Harremanak; Ekonomia eta Ogasuna; Industria, Enplegua eta Sustapena) | 8.918 | 1,0 | 5.628 | 0,6 | -36,9 |
| Guztira | 927.355 | 100 | 948.199 | 100 | 2,2 |

Bai 2014an, bai 2013an Osasun Departamentuaren gastua handiena izan da, ehuneko 80ko portzentajearekin; horren ondotik Gizarte Politiketakoa dator, ehuneko 15arekin. Ez da sartu Hezkuntza Departamentuari dagokion gastua, zeren eta ez baita zenbatetsi, horretarako izan diren zailtasunak direla eta, txosten honetako IV. atalean azaldu bezala.

Osasun Departamentua kenduta, garbiketarako materiala erosteko gastua departamentu guztietan jaitsi zen; portzentajeei erreparatuta, nabarmentzekoa da "bestelako departamentuak” atalari dagokion gastua.

III. Helburua

Lanaren helburuak hauexek dira:

* Foru Administrazioan garbiketarako gastuak 2010-2014 aldian izan duen bilakaera aztertzea.
* Garbiketa zerbitzuak kontratatzeko Foru Administrazioak egin dituen espedienteen lagin bat aztertzea.
* Aurreko kontratuetako baldintza-orrietan eta enpresa esleipen-hartzaileen eskaintzetan garrantzitsuentzat jotako alderdien betetzea aztertzea.
* Metro koadro bakoitzeko garbiketa ordu bakoitzeko kostua kalkulatzea aztertutako esleipenetan.

Lana Espainiako Kanpo Kontroleko Organo Publikoak Koordinatzeko Batzordeak onetsitako eta Kontuen Ganberaren fiskalizazio-eskuliburuan jasotako sektore publikoaren auditoriari buruzko printzipioei eta arauei jarraituz gauzatu da; horien barruan, "Fiskalizazio operatiboari buruzko oinarrizko printzipioak" izeneko ISSAI-ES 300 araua eta "Betetzeari buruzko oinarrizko printzipioak" izeneko 400 araua aplikatu dira.

IV. Norainokoa eta mugak

Aurreko helburuak lortzeko, honako informazio hau aztertu dugu: Foru Administrazioaren garbiketarekin lotutako aurrekontu gastuak, 2010-2014 urteetakoak; Foru Administrazioaren 2013ko eta 2014ko langileen plantilla organikoa; eginkizun horietan diharduten Foru Administrazioaren langile berekien gastuak eta pareko langileen kopuruak, bi kasuetan Lehendakaritza, Justizia eta Barne Departamentuak emanak; eta kontratuen esleipen-espedienteen honako lagin hau:

|  |  |  |  |
| --- | --- | --- | --- |
| Departamentua: | Instalazioak | Esleipenaren urteko zenbatekoa (BEZik gabe) | Esleipen-urtea |
| Osasuna | O-NOZen menpeko hainbat zentro |  | 2012 |
| 1. lotea: Lizarrako Osasun Barrutia | 1.208.644 |
| 2. lotea: Tuterako Osasun Barrutia | 1.266.452 |
| 3. lotea: Ubarmin Klinika | 743.671 |
| 4. lotea: Vianako Printzea Kontsulta Zentroa eta Alej. San Martín Doktorea Osasun Zentroa | 600.000 |
| Osasun Mentaleko hainbat zentro | 102.600 | 2013 |
| Hezkuntza | 12 esleipendunen 3 lote | 177.277 | 2014 |
| Departamentuaren egoitza | 115.771 | 2013 |
| Lehendakaritza, Justizia eta Barnea | Nafarroako eraikin judizialak | 374.157 | 2012 |
| Foruzaingoak Iruñean duen polizia-etxea | 104.206 | 2012 |
| Ekonomia, Ogasuna, Industria eta Enplegua. | Departamentuko bulegoak garbitzeko esparru-akordioa | Zenbatekorik ez | 2012 |
| 20 espediente, aurreko akordioaren esparruan esleitutako 51 lokalekin | 1.490.145 | 2012, 2013  2014, 2015 |
| Kultura eta Turismoa eta Erakunde Harremanak | Karlismoaren Museoa | 13.966 | 2014 |
| NAPIren eta Departamentuaren bulegoak | 138.980 | 2015 |

Guztira, bost departamentu desberdinen 2012-2015 aldiko kontratazio-espedienteak aztertu dira. 6.335.869 euro egiten dute.

Gainera, aztertu da ea zerbitzua emateko garrantzitsuenentzat jotzen diren alderdiak –aurreko esleipenetako baldintza-orrietakoak zein esleipendunen eskaintzetan jasotakoak– bete diren. Kasu honetan, Ekonomia, Ogasun, Industria eta Enplegu Departamentuaren esparru-akordioaren babesean esleitutako espedienteei dagokienez, dauden 20 espedienteetatik bost aukeratu dira betetze hori aztertzeko.

Lan hau egitean eragin duten mugek honako alderdi hauekin daude lotuta:

* Langile berekien gastuak: Foru Administrazioaren plantilla organikoan garbiketako lanpostu berariazkoak ageri dira, baina egiaztatu ahal izan dugu beste lanpostu batzuk badaudela zeinetan jarduera hori egiten den, sailkapen horren barruan egon gabe ere. Departamentu guztiei informazioa eskatu zitzaien, eta haiek zerbitzu horretan diharduten langileak dauzkaten gainerako lanpostuen berri eman ziguten; ez dugu egiaztatu pertsona gehiago dagoen zeregin horiek betetzen duenik.

Gainera, Lehendakaritza, Justizia eta Barne Departamentuak ezin izan digu eman langile berekien 2010eko eta 2011ko Gizarte Segurantzaren gastua, hura lortzeak izanen lukeen zailtasuna dela eta; izan ere, horrek txosten hau egiteko atzerapen nabarmena ekarriko zuen. Aipatutako urteei dagokien gastu hori zenbatetsi dugu, kontuan hartuta geroko urteetan langilerian eta Gizarte Segurantzan egindako gastua; hori dela eta, uste dugu erabilitako datuaren eta datu errealaren arteko aldeak ez direla oso aipagarriak.

* Garbiketarako materialean egindako gastua: Hezkuntza Departamentuaren kasuan ez dugu zenbatetsi bigarren hezkuntzako institutuei eta lanbide heziketako ikastetxeei dagokien kopurua, zeren eta gastu hori "Unibertsitatez besteko ikastetxeen funtzionamenduaren finantzaketa" kontusailean sartzen baita, eta ezin baita kontusail horri egotzitako beste gastu batzuetatik bereizi. Aurreko kasuan bezalaxe, hura lortzeak atzerapen handia ekarriko zuen gura lanean.

V. Ondorioak eta gomendioak

Ondoren, egindako lanetik heldu diren ondorio eta gomendio nagusiak aurkeztuko ditugu:

V.1. Foru Administrazioan garbiketa gastuak izan duen bilakaera (2010-2014)

Honako hau izan da Foru Administrazioan garbiketa zerbitzura bideratutako gastuak izan duen bilakaera, 2010-2014 urteetan:

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2014/2010 aldea (%) | 2014/2013 aldea (%) |
| Kanpoko enpresen kontratazioa | 23.540.843 | 23.684.829 | 22.537.196 | 22.832.648 | 22.820.574 | -3,1 | -0,1 |
| Langile berekiak | 7.593.333 | 7.490.872 | 6.954.806 | 7.357.965 | 7.350.830 | -3,2 | -0,1 |
| Garbiketarako materiala | 1.234.303 | 1.127.954 | 1.066.550 | 927.355 | 948.199 | -23,2 | 2,2 |
| Guztira | 32.368.479 | 32.303.655 | 30.558.552 | 31.117.968 | 31.119.603 | -3,9 | 0,01 |

2014an 31,12 milioiko gastua izan zen; horietatik, ehuneko 73 zerbitzu horren kanpoko kontratazioari dagokio; ehuneko 23 jarduera horretan diharduten langile berekietatik heldutakoa da, eta gainerakoa materialen erosketarako da. Zenbatekoek 2013koen antzeko mailei eusten diete; halere, ehuneko lau inguru jaitsi dira 2010koen aldean; nabarmentzekoa da garbiketarako materialen jaitsiera, ehuneko 23koa izan baita.

Honako hau da gastuak departamentuen arabera nola dauden banatuta:

* Kanpoko enpresen kontratazioa

Gastu horrek aztertutako aldian batez beste 23,08 milioi euro egin zuen. Oro har, gastuaren ehuneko 65 Osasun Departamentuari dagokio; ehuneko 17 Hezkuntza Departamentuari; ehuneko zortzi Lehendakaritza, Justizia eta Barne Departamentuari eta gainerako ehuneko hamarra gainerako departamentuen artean banatzen da.

Aztertutako aldian gastuaren ehuneko 70 hiru enpresen egindako jarduerari dagokio.

* Langile berekiak

Pareko langile berekiak, garbiketa zerbitzuetan dihardutenak, honako hauek dira aztertutako aldian:

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2014/2010 aldea (%) | 2014/2013 aldea (%) |
| Pareko langileak | 303,68 | 301,06 | 279,50 | 278,80 | 277,56 | -8,6 | -0,4 |

Beren zerbitzuak ematen dituzten pertsonen kopuruan beheranzko joera bat dago; 2014an, 277,56 izatera iritsi dira, 2010eko datuen aldean ehuneko 8,6 behera egin ondoren.

Bai langile hauek, bai haien gastua ehuneko 36an Gizarte Politiketako Departamentuarenak dira; ehuneko 34an Osasun Departamentuarenak; ehuneko 29 Hezkuntza Departamentuarenak eta gainerako ehuneko batean Lehendakaritza, Justizia eta Barne Departamentuarenak.

* Garbiketarako materiala

Kasu honetan, honako hau da garbiketarako materialen gastuaren banaketa:

|  |  |  |  |
| --- | --- | --- | --- |
|  | Osasuna | Gizarte Politikak | Gainerakoa |
| Garbiketarako materialaren gastuaren ehunekoa (2010-2014) | 80 | 15 | 5 |

Ikusten denez, Osasun Departamentua da gastu handiena egiten duena. Kontuan hartu beharra dago txosten honetako IV. atalean azaldutako muga, Hezkuntza Departamentuan gastu honi buruzko informaziorik ez edukitzeari buruzkoa.

V.2. Legezkotasunaren betetzeari buruzko iritzia

Nafarroako Gobernuaren erantzukizuna

Nafarroako Gobernuak, kontratazioaren arloko organo eskudunen bitartez, bermatu beharko du esleitutako kontratuak eta egoera-orrietan haiei buruz islatzen den informazioa bat datozela araudi indardunarekin.

Halaber, Gobernua da kontratu horien kudeaketa eta erregistroan legeen ez-betetzerik eta iruzurraren edo akatsen ondoriozko oker materialik ez dagoela bermatzeko beharrezkoa den barne-kontrolaren erantzulea.

Nafarroako Kontuen Ganberaren erantzukizuna

Gure erantzukizuna da iritzi bat ematea aztertutako kontratazio-espedienteen esleipenaren legezkotasunari buruz. Horretarako, gure lana Kanpo Kontroleko Erakunde Publikoen fiskalizaziorako oinarrizko printzipioei jarraituz egin dugu.

Printzipio horiek exijitzen dute fiskalizazioaren plangintza eta exekuzioa egin dezagun halako moduz non arrazoizko segurtasun bat lortuko dugun aztertu dugun jarduera, Nafarroako Gobernuak kontratatutakoa, aplikatzekoa den araudiaren araberakoa izateari buruz, alderdi esanguratsu guztietan.

Gure azterketaren honako honetan etzan da: egiaztatzea, hautaproba eginez eta beharrezkotzat jo diren prozedura teknikoak aplikatuz, kontratazioari buruzko araudian ezarritako alderdi muntadunak bete direla. Hautatutako prozedurak auditorearen irizpidearen araberakoak dira, horren barne direla kontabilitate-erregistroaren akats materialei buruzko arriskuen balorazioa eta aipatutako araudiaren ez-betetze aipagarriak.

Gure ustez lortu dugun auditoria-ebidentziak behar adinako oinarria eta oinarri egokia jasotzen du gure fiskalizazio-iritzia emateko.

Legezkotasunaren betetzeari buruzko iritzia

Gure iritziz, aztertutako kontratu-esleipenak, Nafarroako Gobernuak 2012-2015 urteetan egindakoak, bat datoz, alderdi esanguratsu guztietan, kontratazio publikoari buruzko araudiarekin.

V.3. Garbiketarako kontratuak arautzen dituzten baldintza-orri eta eskaintzak aztertzea

Azterketaren xedea izan da 8. orrialdean adierazitako lagin hautatuan aztertzea garbiketa-kontratuak arautzen duten baldintza-orri eta eskaintzak. Zehazki, garbiketa zerbitzua ematen duten kanpoko enpresekiko kontratuak eta haien eskaintzak arautzen dituzten baldintza-orrien hiru alderditan zentratu gara, zeren eta funtsezkotzat jo baititugu zerbitzua emateko, eta kasuko esleipenean puntuazioa eman baitzaie.

* Zerbitzuak ematen dituzten langileen gaineko kontrola

Oro har, Hezkuntza Departamentuan eta Ekonomia, Ogasun, Industria eta Enplegu Departamentuaren eta Lehendakaritza, Justizia eta Barne Departamentuaren lokalen batean izan ezik, Administrazioak ez du zuzeneko kontrolik egiten garbiketa zerbitzuak ematen dituzten langileak direla eta. Halaber, enpresak Administrazioari ez dizkio jakinarazten langileak direla-eta gertatzen diren gorabeherak edo aldaketak.

* Zerbitzuaren exekuzioaren gaineko kontrola

Hezkuntza Departamentuan, Ekonomia, Ogasun, Industria eta Enplegu Departamentuan, Lehendakaritza, Justizia eta Barne Departamentuko kasu batean (Foruzaingoaren polizia-etxea) eta Osasun Departamentuko beste kasu batean (Tutera) zerbitzuaren exekuzioa kontrolatzen da baldintza-orrietan eta esleipen-hartzailearen eskaintzan ezarritakoaren arabera; aztertutako laginaren gainerakoan, ez dago jasota halakorik egiten denik.

* Kalitatearen gaineko kontrola

Ekonomia, Ogasun, Industria eta Enplegu Departamentuaren eta Hezkuntza Departamentuaren kasuan izan ezik, oro har, ez dago jasota kalitatearen gaineko kontrolari buruzko baldintza-orrietako puntuak betetzen diren.

Bestalde, laginean jasotako kontratuak arautzen dituzten baldintza-orrietan aurreikusita ez bazegoen ere, O-NOZek, 2014an, zenbait alderdiri buruzko asebetetze-inkesta bat egin zion –alderdi horien artean, garbitasuna zegoen– senda-agiria emandako Nafarroako ospitale guztietako gaixoen lagin bati; honako hauek izan ziren emaitzak:

|  |  |  |
| --- | --- | --- |
|  | Gelaren eta komunaren garbitasuna | Ospitalearen garbitasuna |
| O-NOZen batez besteko balorazioa | 8,2 | 8,3 |

Galdetutakoen ehuneko 38k erantzun zuen, eta gaixoek gelaren eta komunaren garbitasunari emandako puntuazioa, bai eta ospitalearen garbitasunari emandakoa ere, aldekoa izan da, zortzitik gorako puntuazioekin; kontuan hartu beharra dago gehieneko puntuazioa hamarrekoa zela.

V.4. Metro koadro eta garbiketa-ordu bakoitzeko urteko kostua

Ondoren azalduko ditugun emaitzak interpretatzeko, kontuan hartu behar dira kontratu bakoitzaren berariazko ezaugarriak, garbituko den lokal motaren, eskatutako garbiketaren maiztasun eta intentsitatearen, erabili beharreko materialaren eta abarren arabera. Horrek berarekin dakar departamentu bakoitzeko lortu diren kostuak konparagarriak ez izatea, instalazioak homogeneoak ez direlako. Hala eta guztiz ere, honako hauek dira departamentu bakoitzeko laginean sartutako kontratuen urteko batez besteko kostuak:

|  |  |  |  |
| --- | --- | --- | --- |
| Departamentua: | Urteko batez besteko kostua | | Urteko orduak/metro koadro |
| Metro koadro bakoitzeko | Ordu bakoitzeko |
| Osasuna | 36,67 | 20,82 | 1,76 |
| Hezkuntza | 9,36 | 15,39 | 0,61 |
| Ekonomia, Ogasun, Industria eta Enplegua | 19,22 | 16,36 | 1,19 |
| Lehendakaritza, Justizia eta Barnea | 15,35 | 19,61 | 0,78 |
| Kultura, Turismoa eta Erakundeekiko Harremanak | 11,00 | 14,36 | 0,77 |

Osasun Departamentua da metro koadro eta ordu bakoitzeko batez besteko kostu handienak dauzkanak, bai eta metro koadro bakoitzeko orduen ratio handiena ere. Hezkuntza Departamentuak, aldiz, balio txikienak dauzka.

Lortutako ondorioak aztertuta, honako hauek dira gure gomendioak:

* *Behar diren baliabideak jartzea kontrolatze aldera baldintza-orrietan jasotako baldintzak betetzen direla eta zerbitzua emateari buruz esleipen-hartzaileek egindako eskaintzak betetzen direla.*
* *Ezaugarri homogeneoak dauzkaten instalazioen garbiketarako jarraibide edo irizpide komunak finkatzea, behar diren langileei, maiztasunari, garbiketaren intentsitateari eta abarrei dagokienez.*
* *Kontratazio bakoitzean prezioaren garrantzi erlatiboa baloratzea, esleipenerako gainerako irizpideen aldean, eta kasuan-kasuan kontratuak erantzuten dion interes publikoa zaintzeko egokitzat jotzen diren irizpideak ezartzea.*
* *Ondare Zerbitzuaren eta esparru-akordioaren babesean esleitutako lokalen arteko koordinazioa hobetzea, zerbitzu-ematea egoki kontrolatze aldera.*
* *Kasu guztietan, garbiketa-zerbitzua gainbegiratzen diharduten arduradun guztiei kontratua arautzen duten baldintza-orriak eta esleipen-hartzailearen eskaintza teknikoa eskuratzea, zerbitzuaren kontrola hobetze aldera.*
* *Kontratuak arautuko dituzten orrietan sartzea kontratuak irauten duen bitartean funtzionamenduan egonen diren instalazioei buruzko aurreikuspenak.*
* *Amaitzear dauden kontratuen esleipenak garaiz izapidetzea, saiheste aldera zerbitzuak eman daitezela kontratua amaituta dagoenean.*
* *Aplikatzekoa den araudian ezarritako bermeen zenbatekoak exijitzea.*
* *Aldizkako izaera eta izaera iraunkorra duten beharrak betetzeko kontratuen orrietan kontratuaren balizko luzapenak aurreikustea, eta haiek sartzea kontratu horren balio zenbatetsian, betiere kasuan kasuko esleipen-prozedura erabiliz.*

VI. Egindako lanaren azterketa xehakatua

Aipatutako ondorioak lortzeko bidea eman duen lanaren azterketa xehakatua erakutsiko da ondoren.

VI.1. Garbiketaren arloko gastuaren bilakaera (2010-2014)

Ondoren, gure ustez garbiketa-gastua osatzen duten kontzeptuen banakako bilakaerari buruzko azterketa egin dugu, 2010-2014 aldiari dagokionez:

*VI.1.1. Kanpoko enpresen kontratazioa*

Foru Administrazioaren ondasun arrunt eta zerbitzuetara bideratutako gastua, aztertutako aldiko urte guztien guztizko gastuaren ehuneko 14 inguru egiten duena, 532,49 milioi eurokoa izan zen 2014an; ondasun arruntetako eta zerbitzuetako gastu guztien ehuneko lau garbiketa zerbitzua kontratatzera bideratu zen. Ondoren, datu horiek zehaztuko ditugu, aztertutako aldiaren gainerakorako (euroak, milakotan):

(euroak, milakotan)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | 2010 | | 2011 | | 2012 | 2013 | 2014 | 2014/2010 aldea (%) | 2014/2013 aldea (%) |
| 2. kapitulua. Ondasun arruntak eta zerbitzuak | 575.082 | | 513.100 | | 555.216 | | 523.190 | 532.492 | -7 | 2 |
| Kanpoko enpresekiko kontratuak | 23.541 | | 23.685 | | 22.537 | | 22.833 | 22.821 | -3 | -0,1 |
| Kanpoko enpresekiko kontratuek 2. kapituluan zenbat egiten duten (%) | 4,1 | | 4,6 | | 4,1 | | 4,4 | 4,3 | - | - |

Bistan denez, garbiketa gastuak ondasun arrunt eta zerbitzuen arloko gastuaren guztizkoan egiten duenak ehuneko lauari eusten dio aztertutako urte guztietan.

Foru Administrazioaren garbiketaren guztizko gastuaren barruan, kanpoko enpresen kontratazioa da osagairik aipagarriena, eta ehuneko 73 egiten du. Ondoren, gastu horren bilakaera erakutsiko dugu, departamentuen arabera, aztertutako aldiari dagokionez:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Osasuna | Hezkuntza | Lehendakaritza, Justizia eta Barnea | Ekonomia, Ogasuna, Industria eta Enplegua | Landa Garapena, Ingurumena eta Toki Administrazioa | Gizarte Politikak | Kultura, Turismoa eta Erakundeekiko Harremanak | Sustapena | Guztira |
| 2010 | 14.776.039 | 4.305.435 | 1.999.296 | 744.328 | 574.004 | 326.914 | 559.174 | 255.652 | 23.540.842 |
| 2011 | 14.677.516 | 4.390.247 | 2.120.634 | 741.087 | 579.020 | 323.362 | 608.673 | 244.289 | 23.684.828 |
| 2012 | 14.688.327 | 3.774.670 | 1.818.052 | 372.994 | 770.877 | 302.398 | 562.116 | 247.763 | 22.537.197 |
| 2013 | 14.747.195 | 3.838.788 | 1.711.732 | 637.774 | 518.189 | 639.883 | 534.037 | 205.050 | 22.832.648 |
| 2014 | 15.130.301 | 3.665.211 | 1.682.617 | 613.014 | 507.922 | 569.400 | 484.174 | 167.935 | 22.820.574 |
| Guztira, departamentu bakoitzeko | 74.019.378 | 19.974.351 | 9.332.331 | 3.109.197 | 2.950.012 | 2.161.957 | 2.748.174 | 1.120.689 | 115.416.089 |
| Departamentu bakoitzeko ehunekoa guztizkoaren gainean | 64 | 17 | 8 | 3 | 3 | 2 | 2 | 1 | 100 |
| Departamentu bakoitzeko ehunekoa 2014ko guztizkoaren gainean | 66 | 16 | 7 | 3 | 2 | 2 | 2 | 1 | 100 |

2014an, zerbitzu hori zerbitzu desberdinetako 68 hornitzailek eman zuten. Kopuru hori aldatzen joan da aztertutako aldian zehar, ondoren erakusten dugun bezala:

|  |  |  |  |  |  |
| --- | --- | --- | --- | --- | --- |
|  | 2010 | 2011 | 2012 | 2013 | 2014 |
| Hartzekodunen kopurua | 126 | 64 | 80 | 65 | 68 |

Aurreko kopuruak gorabehera, hurrengo taulan erakusten dugu gastua, funtsean, zortzi hornitzailetan zentratuta dagoela, eta haiek 500.000 euro jaso zituztela emandako zerbitzuen truke.

|  |  |  |  |  |
| --- | --- | --- | --- | --- |
| Hartzekodunak | 2013 | | 2014 | |
| Gastua | Gastu guztiaren gaineko % | Gastua | Gastu guztiaren gaineko % |
| ISS Facilty Services SA | 8.929.187 | 39,11 | 8.960.337 | 39,26 |
| Limpiezas y Servicios Maju SL | 4.836.246 | 21,18 | 4.733.561 | 20,7 |
| Eulen SA | 2.710.969 | 11,87 | 2.581.228 | 11,31 |
| Clece SA | 1.758.955 | 7,70 | 1.706.056 | 7,48 |
| Integración Servicios Nuevos SL | 1.077.459 | 4,72 | 1.164.705 | 5,10 |
| Accuae Servicios Integrales SL | 915.970 | 4,01 | 902.541 | 3,95 |
| Distrivisual SL | 850.716 | 3,73 | 775.979 | 3,40 |
| One Servicios Sociosanitarios SL | 560.641 | 2,46 | 551.419 | 2,42 |
| Guztira | 21.640.143 | 94,78 | 21.375.826 | 93,62 |

Aurreko datuetatik, nabarmentzekoa da garbiketaren arloko guztizko gastuaren ehuneko 72 hiru enpresek garatutako jarduerari dagokiola.

Horri dagokionez, nabarmendu behar da bai hartzekodunak, bai aipatutako gastu-portzentajeak gainerako urteetakoen ia berdinak direla.

*VI.1.2. Langile berekiak*

Garbiketa zerbitzuaren zatirik handiena kanpoan kontratatuta badago ere, Nafarroako Gobernuko zenbait departamentutan jarduera horretan aritzen diren langileak badaude. Honakoa izan da aztertutako aldian garbiketan diharduten pareko langileen bilakaera, departamentuen araberakoa:

|  |  |  |  |  |  |  |  |
| --- | --- | --- | --- | --- | --- | --- | --- |
| Departamentua: | 2010 | 2011 | 2012 | 2013 | 2014 | 2014/2010 aldea (%) | 2014/2013 aldea (%) |
| Gizarte Politikak | 108,26 | 106,63 | 99,70 | 97,85 | 97,34 | -10,1 | -0,5 |
| Osasuna | 99,76 | 100,44 | 93,36 | 98,24 | 96,76 | -3,0 | -1,5 |
| Hezkuntza | 91,72 | 90,05 | 82,51 | 78,76 | 79,22 | -13,6 | 0,6 |
| Lehendakaritza, Justizia eta Barnea | 3,94 | 3,94 | 3,93 | 3,94 | 4,24 | 7,6 | 7,6 |
| Guztira | 303,68 | 301,06 | 279,50 | 278,80 | 277,56 | -8,6 | -0,4 |

Beheranzko joera bat badago zerbitzuak ematen dituzten pertsonen kopuruan; 277,56 dira 2014an, 2010ekoen aldean ehuneko 8,6 jaitsi ondoren. Gastuak behera egin du departamentu guztietan, salbu eta Lehendakaritza, Justizia eta Barnekoan.

Langile horiei lotutako gastuak, departamentuen arabera eta aztergai dugun aldiari dagokionez, ehuneko 3,2 egin du behera, hurrengo taulan erakusten dugun bezala:

|  |  |  |  |  |  |  |  |
| --- | --- | --- | --- | --- | --- | --- | --- |
| Departamentua: | 2010 | 2011 | 2012 | 2013 | 2014 | 2014/2010 aldea (%) | 2014/2013 aldea (%) |
| Gizarte Politikak | 2.763.915 | 2.740.684 | 2.533.811 | 2.646.695 | 2.652.621 | -4,0 | 0,2 |
| Osasuna | 2.584.490 | 2.547.668 | 2.359.908 | 2.631.736 | 2.597.581 | 0,5 | -1,3 |
| Hezkuntza | 2.154.191 | 2.111.371 | 1.964.311 | 1.979.291 | 1.991.234 | -7,6 | 0,6 |
| Lehendakaritza, Justizia eta Barnea | 90.738 | 91.149 | 96.776 | 100.242 | 109.394 | 20,6 | 9,1 |
| Guztira | 7.593.334 | 7.490.872 | 6.954.806 | 7.357.964 | 7.350.830 | -3,2 | -0,1 |

Mugei buruzko atalean jada aipatu dugun bezala, 2010. eta 2011. urteetarako Gizarte Segurantzaren gastua zenbatetsi da eskura dauden datu guztiak kontuan hartuta, zeren eta datu hori lortzeak atzerapen handia ekarriko baitzuen txosten hau egiteari begira. Gure ustez, datu errealak ez ditu modu aipagarrian aldatuko gure ondorioen emaitza.

*VI.1.3 Materiala eskuratzea*

Gastu hau garbiketarako materialak erosteari dagokio. 2014an 948.199 eurokoa izan zen. Ondorengo taulan azaltzen dugu zein izan den gastu horren bilakaera departamentuz departamentu:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Osasuna | Gizarte Politikak | Lehendakaritza, Justizia eta Barnea | Kultura, Turismoa eta Erakundeekiko Harremanak | Landa Garapena, Ingurumena eta Toki Administrazioa | Sustapena | Ekonomia, Ogasuna, Industria eta Enplegua | Guztira |
| 2010 | 980.567 | 167.363 | 65.565 | 6.610 | 7.974 | 4.724 | 1.500 | 1.234.303 |
| 2011 | 871.352 | 169.093 | 67.722 | 6.569 | 7.599 | 4.911 | 708 | 1.127.954 |
| 2012 | 842.578 | 158.482 | 56.024 | 4.980 | **--** | 4.486 | -- | 1.066.550 |
| 2013 | 726.218 | 142.602 | 49.617 | 2.861 | -- | 5.588 | 469 | 927.355 |
| 2014 | 759.012 | 141.016 | 42.543 | 4.628 | -- | 677 | 423 | 948.299 |
| Guztira, departamentu bakoitzeko | 4.179.727 | 778.556 | 281.471 | 25.648 | 15.573 | 20.386 | 3.100 | 5.304.461 |
| Departamentu bakoitzeko ehunekoa guztizkoaren gainean | % 79 | % 15 | % 5 | % 0,5 | % 0,3 | % 0,4 | % 0,1 | % 100 |
| Departamentu bakoitzeko ehunekoa 2014ko guztizkoaren gainean | % 80 | % 15 | % 4 | % 0,5 | - | % 0,1 | % 0,04 | % 100 |

Mugei buruzko atalean aipatu dugun bezala, ezin izan dugu zenbatetsi kontzeptu hau dela-eta Hezkuntza Departamentuko bigarren hezkuntzako institutuetan eta lanbide heziketako ikastetxeetan egindako gastua. Kontzeptu hau “Unibertsitatez besteko ikastetxeen funtzionamendurako finantzaketa” kontusailean beste batzuekin batera kontabilizatzeak eragotzi egiten du askotan bereiztea zein diren kontzeptu bakoitzaren gastuak.

VI.2. Garbiketa zerbitzuen kontratazioari buruzko azterketa

*VI.2.1. Kontratazio espedienteen berrikuspena*

Oro har, kontratatutako zerbitzuetan hiru oinarrizko alderdi bereiz daitezke: instalazioen ohiko garbiketa, zenbait elementuren ohiz kanpoko garbiketa (kristalak, artxibategiak eta abar), zeinak maiztasun nabarmen txikiagoarekin egiten baitira, eta “orduen poltsa” izenaz ezagutzen direnak, non sartzen baitira lizitatzaileek eskaintzen dituzten ordu-zenbatekoak: ordu horiek kostu gehigarririk gabe eginen dira Administrazioak eskatuta, inguruabar jakin batzuetan.

Aztertutako lagina hurrengo orrialdean ageri dena da. Hura hautatzeko irizpideak gastua departamentuz departamentu duen banaketa eta gaur egungo kontratuen indarraldia izan dira:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kontratua | Esleipenaren urteko zenbatekoa (BEZik gabe) | Eskaintza kopurua | Puntuazioa | | Esleipen prozedura | Esleipen-irizpidea | Beherakadaren ehunekoa | Esleipen-urtea |
| Eskaintza teknikoa | Eskaintza ekonomikoa |
| O-NOZen menpeko hainbat zentro  Lizarrako Osasun Barrutia  Tuterako Osasun Barrutia  Ubarmin Klinika  Vianako Printzea kontsulta zentroa eta San Martín Doktorea zentro anbulatorioa | 1.208.644  1.266.452  743.671  600.000 | 3  3  4  5 | 50 | 50 | Irekia, Europar Batasuneko atalasetik gora | Eskaintzarik onena | 8,48  2,69  0,27  7,68 | 2012 |
| Osasun Mentaleko hainbat zentro | 102.600 | 5 | 50 | 50 | Irekia, Europar Batasuneko atalasetik gora | Eskaintzarik onena | 0,4 | 2013 |
| 12 ikastetxeetatik (12 lote), hiru berrikusi dira:  Alaitz BHIa (Barañain)  Askatasuna BHIa (Burlata)  “Plaza de la Cruz” BHIa (Iruña) | 42.490  50.479  84.308 | 6  4  8 | 30 | 70 | Irekia, Europar Batasuneko atalasetik gora | Eskaintzarik onena | 20  8  29 | 2014 |
| Hezkuntza Departamentuaren egoitza | 115.771 | 10 | 50 | 50 | Irekia, Europar Batasuneko atalasetik gora | Eskaintzarik onena | 22 | 2013 |
| Eraikin judizialak | 374.157 | 2 | 60 | 40 | Irekia, Europar Batasuneko atalasetik gora | Eskaintzarik onena | 1 | 2012 |
| Foruzaingoak Iruñean duen polizia-etxea | 104.206 | 5 | 40 | 60 | Irekia | Eskaintzarik onena | 23,3 | 2012 |
| Bulegoetarako esparru-akordioa Ekonomia Departamentua | (\*) | 14 | 100 | - | Irekia, Europar Batasuneko atalasetik gora | Eskaintzarik onena | (\*) | 2012 |
| 20 espediente, esparru-akordioaren babesean esleitutako 51 lokalekin | 1.490.145 | (\*\*) | (4-40) | (60-96) | Negoziatua | | | 2012-2015 |
| NAPI eta Kulturako, Turismoko eta Erakundeekiko Harremanetarako Departamentuaren egoitza | 138.980 | 1 | 40 | 60 | Irekia | Eskaintzarik onena | 3,1 | 2015 |
| Karlismoaren Museoa | 13.966 | 2 | - | 100 | Negoziatua, Europar Batasunean publizitaterik egin gabe | Preziorik merkeena | 15,5 | 2014 |

(\*) Esparru-akordioan soilik ezartzen dira gero esleituko diren kontratuak arautzeko baldintzak, eta esleipena har dezaketen enpresak hautatzen dira.

(\*\*) Kasu bakoitzean esparru-akordioan hautatutako lau enpresek eskaintza bana aurkez zezaketen.

Oro har, lagineko kontratazio-espedienteak kontratuei buruzko legediaren arabera izapidetu ziren. Egindako fiskalizaziotik hainbat alderdi nabarmendu nahi ditugu. Hona:

* Aztertutako esleipenen lizitazio prezioei eutsi egin zaie edo jaitsi ere egin dira aurreko kontratuen aldean, langileak subrogatzeko betebeharra gorabehera; izan ere, horren kostuak ekar dezake hura handitzea, garbiketaren arloko hitzarmena aplikatzearen ondorioz. Horrek ekarri du, batzuetan, jarduera horretarako bideratutako orduak jaistea edo jardueraren maiztasuna gutxitzea.
* Eraikin judizialen garbiketaren kontratazioan ez dago jasota Tuterako Justizia Jauregi berria berehala hasiko dela lanean; horrek, izan ere, garbitu beharreko azalera bi halako bihurtzea ekarri du. Enpresa esleipen-hartzaileak bere gain hartu zuen eraikin berriaren garbiketa, baldintza berdinetan, kasuko kontratazio-espedientea izapidetu gabe.
* Behin Ubarmin Klinikaren garbiketarako kontratua hasita, nabarmen handitu zen garbitu beharreko metro koadroen kopurua, kirurgiako bloke berria zerbitzuan hastearekin. Enpresa esleipen-hartzaileak bere gain hartu zuen bloke berriaren garbiketa, baldintza berdinetan, kontratua aldatu gabe.
* Osasun Departamentuaren bi espedienteen esleipen-prozedura, garaiz hasi arren, luzatu egin da, eta horrek ekarri du kontratua amaitu ondoren ere zenbait hilabetez zerbitzua ematen jarraitzea.
* Hezkuntza Departamentuaren kontratuak arautzen dituzten baldintza-orrietan, bete beharreko gutxieneko eta gehieneko ordu kopuru batzuk aipatzen dira. Gainerakoan, ez da zehazten zein den zerbitzua egoki emateko gutxieneko ordu kopurua.
* Esleipenerako eskaintza teknikoaren zatirik handienaren balorazioa (lanerako programak edo planak, hobekuntzak, ordu-poltsak eta abar) eskainitako ordu kopuruan oinarritzen da funtsean, nahiz eta baldintza-orrietan kopuru bat aipatu ez.
* Kasu batean edo bestean esleipen-hartzaileari eskatutako bermearen zenbatekoa araudian ezarritakoaz gorakoa da.
* Ikastetxeen garbiketarako esleitutako kontratuak araudian ezarritakoaz gorako epean formalizatu ziren.
* NAPIren eta Kulturako, Turismoko eta Erakunde Harremanetarako Departamentuaren egoitzaren kasuan, ez dago jasota kontratua luzatzeko aukerarik, eta urtero kasuko espedientea formalizatzen da.
* Azpimarratzekoa da joera egon dela eskaintza ekonomikoaren puntuazioa nabarmen handitzeko eskaintza teknikoaren puntuazioaren aldean, esleipenerako irizpide gisa. Hartara, esate baterako, 50/50 erako balorazio ekonomiko eta tekniko batzuetatik 80/20 erako eta are 96/4 erako balorazioetara ere pasatu da.

VI.2.2. Kontratazioetarako baldintza-orrien azterketa

Lagineko kontratazio-orrietako alderdietatik garrantzitsuentzat jo ditugunak aztertu ditugu, kontuan izanda adierazgarriak ziren ala ez esleipenen puntuazioetarako, eta erabilgarriak ziren ala ez zerbitzuren prestazioa kontrolatzeko.

Zehazki, baldintza-orrietan kontrolarekin lotutako baldintzak aztertu ditugu, honako alderdi hauei dagokienez: zeregin horretan lan egiten duten langileak, zerbitzuaren betetzea eta haren kalitatea.

Langileen kontrola

Kasu guztietan aurrez zerbitzuak ematen zituzten langileak kontratuen esleipen berrian subrogatzeko betebeharra dago.

Baldintza-orri eta eskaintzek informazioa jasotzen dute jarduera honetan arituko diren langileei buruz, funtsean honako hauei dagokienez: haien presentziaren gaineko kontrola; baja kasuetan langileak ordezteko betebeharra, eta egoera hori nahiz gainerako aldaketak Administrazioko langileei jakinarazteko betebeharra; langileen prestakuntza eta abar. Alderdi horiek guztiak esleipenean puntuatzen dira aurkeztutako eskaintzen arabera.

Informazio horri dagokionez, honako ondorio hauek atera daitezke, espedienteen aipatutako lagina aztertu ondoren:

* Osasun Departamentuan (Tuteran izan ezik), Lehendakaritza, Justizia eta Barne Departamentuan eta Kulturako, Turismoko eta Erakunde Harremanetarako Departamentuan esleipendunak ez ditu ezarri langileen presentzia kontrolatzeko behar ziren bitartekoak, eta ez ditu aldizka jakinarazten langileak direla-eta izandako aldaketak eta gorabeherak, nahiz eta alderdi horiek esleipen-hartzaileen eskaintzan egon eta esleipen-prozeduran baloratu diren.

Tuteran (Osasun Departamentua), non esleipen-hartzaileak langileen presentzia kontrolatzeko bitartekoak ezarri zituen, Administrazioak ezin izan du emaitzen azterketarik egin, bitarteko horiek ematen duten informazioaren konplexutasuna dela eta.

* Hezkuntza Departamentutik aztertu ditugun lokaletan, oro har, kontrolerako bitarteko horiek ezarri egin dira, eta haien emaitzak kontrolatzen dira. Hala eta guztiz ere, zentro horietan enpresa esleipen-hartzaileak ez ditu jakinarazten langileak direla-eta gertatzen diren aldaketa eta gorabeherak.

Nabarmentzekoa da, halaber, lokalen erdiak baino ez duela informaziorik ematen langileei buruz, baldintza-orrietan ezarritakoari jarraituz; gainera, kasu batean, enpresak ezezkoa eman dio hori egiteari, Izaera Pertsonaleko Datuak Babesteari buruzko 15/1999 Legea aipatuta, nahiz eta arau horren 6. artikuluak, hain zuzen, kontrakoa esaten duen, zeren eta ahalmenak ematen baitizkio Administrazioari datu horiek eskuratu bere eskumenaren esparruko eginkizunak betetzeko.

* Ekonomia, Ogasun, Industria eta Enplegu Departamentuari dagokionez, oro har, kontrolerako bitartekoak ezarri ziren, baina ez ziren emaitzak kontrolatu. Enpresek ez dute txostenik egiten langileen aldaketak edo gorabeherak aztertzeko.

Aztertutako lokaletatik bitan –enpresa berari esleituta zeuden– ez ziren bitarteko horiek ezarri, eta enpresa horri eskatu zitzaion haiek ezartzeko; eta aurrerago ezarri zituzten.

Zerbitzuaren exekuzioaren gaineko kontrola

Baldintza-orrietan zerbitzu-ematearen exekuzioari buruzko puntu batzuk jasotzen dira, lizitatzaileek aurkeztutako eskaintzetan zehazten direnak.

Alderdi horiek direla-eta, esleipenerako puntuazio bat ematen da, eta funtsean honako hauekin daude lotuta: eskaintzaile bakoitzak egiteko konpromisoa hartzen duen ordu-kopurua; garbiketa arruntak eta bereziak eskatzen duten lan-programa eta ordu-poltsa; erabiliko diren produktu-motak; produktu jakin batzuen horniduraz arduratzea ala ez arduratzea (komuneko papera, xaboia eta abar); hobekuntzak aurkeztea, eta abar.

Alderdi horiei buruz egindako fiskalizaziotik, honako hau azpimarratu behar dugu:

* Ekonomia, Ogasun, Industria eta Enplegu Departamentuari dagokionez, oro har, egindako orduak ez dira kontrolatzen. Hala eta guztiz ere, langileen kontrolerako bitartekoak ezarri ez zituen enpresa baten kasuan, antzeman zen egindako orduak kontratuan jasotakoak baino gutxiago zirela; hori dela eta, geroko fakturetan beherapena egin zen, 6.751 eurokoa.

Gainerako alderdiak, oro har, kontrolatu egiten dira eta eskaintzan eta baldintza-orrietan ezarritakoa betetzen da. Kasu batean, Administrazioak zenbait ez-betetze antzeman zituen; hori zela eta, 2015ean kontratua ez zen berritu.

* Aztertu ditugun Hezkuntza Departamentuaren lokaletan, oro har, gainbegiratzen dira bai langileen kontrolerako bitartekoen emaitzak eta hornitutako produktuak, bai garbiketa berezietan egindako orduak ere, nahiz eta zeregin berezietan emandako orduak ez diren beti kontrolatzen. Horri dagokionez, esan beharra dago kasu batean fakturak gerarazi egin zirela, ordu arruntak ez betetzeagatik. Enpresa esleipen-hartzaileak aurrerago egin zituen ordu horiek.
* Osasun Departamentuaren espedientean, Tuterako kasuan eta Lehendakaritza, Justizia eta Barne Departamentuaren eraikin judizialen kasuan izan ezik, egiaztatu dugu ezen, orokorrean, ez dela egindako orduen gaineko kontrolik egiten.
* Kulturako, Turismoko eta Erakundeekiko Harremanetarako Departamentuan eta NAPIn arduradunak kontrolatzen ditu baldintza-orrietan jasotako alderdi guztiak. Gaur egun pertsona horrek jada ez du departamentu horretan lan egiten, eta horren ondorioz ez da kontrolik egiten.
* Egiaztatu dugu aztertutako kontratu guztietan luzapenak daudela, salbu eta esparru-akordioaren babesean esleitutako espedienteen lagineko bi kasutan, zeinak enpresa berari esleituta baitaude, zerbitzua ematean gertatutako gabeziengatik, eta NAPIren eta Kulturako, Turismoko eta Erakundeekiko Harremanetarako Departamentuaren egoitzaren garbiketari dagokion espedientean, zeren eta urtero izapidetzen baita.
* Oro har, aztertutako kontratuetako bakarrean ere ez da aipatzeko moduko gorabeherarik aurkitu zerbitzu-ematean.

Zerbitzuaren kalitatearen gaineko kontrola

Baldintza-orri eta eskaintzetan, oro har, zerbitzu-ematearen kalitateari eta haren kontrolari buruzko puntu batzuk jasotzen dira.

Alderdi horiek, zeinak ez baitira beti sartzen baldintza-orri guztietan, honako hauekin daude lotuta, funtsean: Administrazioak aldizka gainbegiratze- eta kontrol-lanak egitea; esleipen-hartzaileak kontratu-egileari kalitate-kontrolak eta adierazleen neurketak aurkeztea; asebetetzeari buruzko azterlan edo inkestak eta abar.

Alderdi horiei buruz egindako fiskalizaziotik, honako hau azpimarratu behar dugu:

* Ekonomia, Ogasun, Industria eta Enplegu Departamentuaren eta Hezkuntza Departamentuaren kasuan izan ezik, lehen azaldu ditugun baldintza-orrietako puntuak ez dira, oro har, betetzen.
* Nabarmendu beharra dago ezen 2014an O-NOZek zenbait alderdiri buruzko asebetetze-inkestak egin zizkiela gaixoei senda-agiria jasotzeko unean, besteak beste gelen eta zentro bakoitzeko egoitzen garbitasunari buruzkoak.

Zehazki, laginaren barruan honako hauek sartu ziren: Nafarroako Ospitalegunea (Nafarroako Ospitalea, Bideko Ama Birjina Ospitalea eta Ubarmin Klinika), Tuterako Reina Sofía Ospitalea eta Lizarrako García Orcoyen Ospitalea. Txanda bat ekainean eta uztailean egin zen, eta bestea urrian eta abenduan.

Inkesta 2.722 gaixori helarazi zitzaien, eta ehuneko 38k erantzun zuen. Lortutako emaitzak honako hauek izan ziren, kontuan izanda kalitatea 1etik 10era bitarteko puntuazioarekin ebaluatu behar zela:

|  |  |  |
| --- | --- | --- |
|  | Gelaren eta komunaren garbitasuna | Ospitalearen garbitasuna |
| Nafarroako Ospitalegunea |  |  |
| Nafarroako Ospitalea | 8,3 | 8,5 |
| Bideko Ama Birjina Ospitalea | 7,5 | 7,6 |
| Ubarmin Klinika | 8,5 | 8,8 |
| Reina Sofia Ospitalea (Tutera) | 8,1 | 8,4 |
| García Orcoyen Ospitalea (Lizarra) | 8,8 | 8,8 |
| O-NOZ, GUZTIRA | 8,2 | 8,3 |

Nabarmentzekoak dira O-NOZen ospitale guztietan lortutako ehuneko handiak; izan ere, gaixoek garbitasuna dela-eta duten asebetetzearen batez besteko puntuazioa zortzitik gorakoa da, bai egon diren gelari eta bertako komunari dagokienez, bai zentroko instalazioei dagokienez ere.

VI.3. Metro koadro eta garbiketa-ordu bakoitzaren kostuaren kalkulua

Lagineko espediente bakoitzerako esleipenaren urteko kostua kalkulatu dugu, metro koadro eta garbiketa-ordu bakoitzeko, honako datu hauek erabilita:

* Esleipenaren urteko zenbatekoa. BEZa kendu dugu, konparazioetan distortsioak saihesteko, aztertutako urteetan zerga horren tasak aldatu direlako.
* Esleipenaren unean garbiketa kontratatzen deneko azaleraren metro koadroak.
* Esleipen-hartzaileak aurkeztutako eskaintzaren arabera kontratatutako garbiketa-orduen kopurua; halakorik badago, "ordu-poltsan" hobekuntza gisa eskainitako orduak.

Lortutako emaitzak baloratzeko, ondokoak hartu behar dira kontuan: instalazio bakoitzaren berariazko ezaugarriak; patio, terraza, soto edo ebakuntza-geletako azalera, baldin eta haien garbiketaren maiztasuna edo intentsitatea nabarmen desberdina bada eta egindako kalkuluetan zuzeneko eragina badu; kasu bakoitzean erabili beharreko materiala eta abar. Zentroen arteko desberdintasuna arintzeko, orduen ratioa metro koadroen arabera lortu da, nahiz eta aurreko faktore guztiek jarraitzen duten lortutako zenbatekoetan zuzeneko eragina izaten.

Hona lortutako emaitza:

|  |  |  |  |  |  |  |
| --- | --- | --- | --- | --- | --- | --- |
| Departamentua: | | Urteko kostua | | | Urteko  orduak / m2 | Esleipen-urtea |
| Metro koadro bakoitzeko | | Ordu bakoitzeko |
| Osasuna | |  | |  |  |  |
| 1. lotea: Lizarrako osasun eskualdea | | 46,25 | | 21,41 | 2,16 | 2012 |
| 2. lotea: Tuterako osasun eskualdea | | 34,35 | | 20,20 | 1,70 |
| 3. lotea: Ubarmin Klinika | | 32,92 | | 20,15 | 1,63 |
| 4. lotea: Vianako Printzea eta San Martín Doktorea zentroak | | 40,80 | | 22,50 | 1,81 |
| Osasun mentaleko zentroak | | 29,02 | | 19,83 | 1,50 | 2013 |
| Departamentu bakoitzaren batez besteko kostua | | 36,67 | | 20,82 | 1,76 |  |
| Hezkuntza | |  | |  |  |  |
| Alaitz BHIa | | 8,23 | | 15,51 | 0,53 | 2014 |
| Askatasuna BHIa | | 8,64 | | 16,23 | 0,53 |
| “Plaza de la Cruz” BHIa | | 8,69 | | 15,64 | 0,56 |
| Departamentuaren egoitza | | 11,88 | | 14,20 | 0,84 | 2013 |
| Departamentu bakoitzaren batez besteko kostua | | 9,36 | | 15,39 | 0,61 |  |
| Ekonomia, Ogasun, Industria eta Enplegua\* | |  | |  |  |  |
|  | Ekonomia eta Ogasun Departamentuaren eta Zerga Agentziaren bulegoak | | 21,72 | 19,30 | 1,13 | 2012 |
| 62/2012 espedientea | Ekonomia eta Ogasun Departamentuaren bulegoak | | 17,24 | 18,70 | 0,92 |
|  | Ekonomia eta Ogasun Departamentuaren bulegoak | | 10,12 | 17,99 | 0,56 |
|  | Ekonomia eta Ogasun Departamentuaren bulegoak | | 21,32 | 14,32 | 1,49 |
|  | Ekonomia eta Ogasun Departamentuaren bulegoak | | 24,36 | 16,11 | 1,51 |
|  | Ekonomia eta Ogasun Departamentuaren bulegoak | | 19,52 | 14,49 | 1,35 |
| 63/2012 espedientea\*\* | Ekonomia eta Ogasun Departamentuaren bulegoak | | 24,23 | 17,12 | 1,42 |
|  | Ekonomia eta Ogasun Departamentuaren Lizarrako bulegoa | | 16,07 | 14,14 | 1,14 |
|  | Ekonomia eta Ogasun Departamentuaren Tafallako bulegoa | | 30,52 | 15,29 | 2,00 |
|  | Ekonomia eta Ogasun Departamentuaren Tuterako bulegoa | | 13,45 | 13,93 | 0,97 |
| 46/2013 espedientea\*\* | Sustapen Departamentuaren bulegoak | 17,86 | | 17,95 | 0,99 | 2013 |
| 48/2013 espedientea\*\* | Nafarroako Artxibo Nagusiaren bulegoak | 17,18 | | 17,10 | 1,00 |
| 53/2014 espedientea\*\* | Nafarroako Errege Artxiboa eta Artxibo Nagusia | 16,30 | | 16,23 | 1,00 | 2014 |
| Departamentu bakoitzaren batez besteko kostua | | 19,22 | | 16,36 | 1,19 |  |
| Lehendakaritza, Justizia eta Barnea | |  | |  |  |  |
| Foruzaingoak Iruñean duen polizia-etxea | | 10,85 | | 19,27 | 0,57 | 2012 |
| Eraikin judizialak | | 19,84 | | 19,95 | 0,99 | 2014 |
| Departamentu bakoitzaren batez besteko kostua | | 15,35 | | 19,61 | 0,78 |  |
| Kultura, Turismoa eta Erakundeekiko Harremanak | |  | |  |  |  |
| Karlismoaren Museoa\*\* | | 8,89 | | 11,68 | 0,76 | 2014 |
| NAPI eta departamentuaren egoitza | | 13,10 | | 17,04 | 0,77 | 2015 |
| Departamentu bakoitzaren batez besteko kostua | | 11,00 | | 14,36 | 0,77 |  |
| \* Departamentu honetan kostuen adierazleak lortu dira aztertutako espedienteetan sartutako lote bakoitzerako; lote bakoitza lokal desberdin bati dagokio.  \*\* Urteko orduen zenbatespen batzuk egin dira, baldintza-orrietan eta esleipen-hartzaileen eskaintzetan ageri den informazioari jarraituz. | | | | | | |

Lortutako emaitzetatik ondoko alderdiak azpimarratu nahi ditugu:

* Lortutako emaitzak ez dira konparagarriak, zeren eta laginean sartutako instalazioak heterogeneoak baitira azalera motari, garbiketaren maiztasunari zein intentsitateari, behar den materialari eta abarrei dagokienez.

Aurrekoa gorabehera, lortutako emaitzak modu guztiz deskriptiboan aztertu ditugu.

* Departamentu bakoitzaren metro koadro bakoitzeko urteko batez besteko kostua nabarmen desberdina da departamentutik departamentura, eta Hezkuntza Departamentuko 9,36 euroko preziotik Osasun Departamentuko 36,67 euroko preziora bitartekoa da.

Balio merkeenak, 8,5 euro ingurukoak, Hezkuntza Departamentuko institutuei eta Karlismoaren Museoari dagozkienak dira.

Bestalde, Osasun Departamentuko ospitaleetako metro koadroaren kostua da garestiena, 40 euro ingurukoa baita.

Emaitza logikoa da, aipatu dugun bezala, antolamendu horien ezaugarri bereziak direla eta (ebakuntza-gelak, ospitaleratzerako solairuak eta abar), non denbora gehiago eman behar baita gainerako departamentuetan baino, horrek daukan kostuarekin. Izan ere, aurreko taulan ikusi den bezala, metro koadro bakoitzeko orduen ratio handiena 1,76koa, Osasun Departamentuari dagokio; gainerakoak, berriz, 0,7 ingurukoak dira, Ekonomia, Ogasun, Industria eta Enplegu Departamentuaren kasuan izan ezik, non balioa 1,19 euro ingurukoa baita.

* Ordu bakoitzaren kostuari dagokionez, lortutako emaitzak askotarikoak dira, Kulturako, Turismoko eta Erakundeekiko Harremanetarako Departamentuko 14,36 euroko preziotik Osasun Departamentuko 20,82 euroko preziora bitartekoak. Kasu honetan, departamentuen arteko aldeak ez dira aurreko adierazlean ageri direnak bezain aipagarriak.

Txosten hau auditore Karen Moreno Orduña andreak proposatuta egin da, bera izan baita lan honen arduraduna, araudi indardunak ezarritako izapideak bete ondoren.

Iruñean, 2015eko azaroaren 16an

Lehendakaria, Helio Robleda Cabezas

Behin-behineko txostenari aurkeztutako alegazioak

Kontuen Ganberak behin-behineko txostena egin du Foru Administrazioan garbiketa-zerbitzua 2010etik 2014ra bitartean kontratatzeari buruz. Txosten hori berriki igorri didate, alegazioak aurkez ditzadan. Bada, iruzkin bat egin nahiko nuke, 2010etik 2014ra bitartean kanpoko enpresekin kontratatutako garbiketa-zerbitzuaren gastuaren bilakaera dela eta.

Txosteneko 15. orrialdean ageri den taulan, ikusten da gastuak nabarmen egin duela gora 2013tik 2014ra. Gastuaren igoera ia 400.000 eurokoa da, eta, aurreko urtekoarekin alderatuta, % 2,6 handiagoa izan da. Horren azalpena da 2014. urtean zehar osasun-azpiegitura berriak abian jarri direla. 2014aren hasieran, Nafarroako Ospitaleguneko C pabilioi berria hasi zen lanean, non onkologiako eguneko ospitalea eta onkologiako, hematologiako eta endokrinologiako ospitaleratze-eremuak baitaude. Halaber, urte bereko urriko lehen egunetan, Nafarroako Ospitaleguneko larrialdietako eraikin berria jarri zen abian.

Bi instalazio horien ondorioz egunero garbitu beharreko metro koadroen kopuruak gora egin du nabarmen aurreko egoeraren aldean, eta horrek bere eragina izan du Osasun Departamentuaren garbiketa-gastuan. Izan ere, Osasun Departamentuaren gastua 2013an Foru Administrazioaren gastuaren % 64 izatetik 2014an % 66 izatera pasatu da.

Zure esanetara nago erakunde horretatik behar diren azalpen guztietarako.

Osasun kontseilaria: Marta Vera

Behin-behineko txostenari aurkeztutako alegazioei Kontuen Ganberak emandako erantzuna

Nafarroako Gobernuko Osasun kontseilari ohiak aurkeztutako alegazioak aztertuta, ohar horiek txostenari buruzko azalpentzat hartu ditugu, ez baitute haren edukia aldatzen. Txostenari erantsi zaizkio eta txostena behin betikotzat jo dugu.

Eskerrak eman nahi ditugu lankidetzarengatik eta egindako oharren edukiarengatik.

Iruñean, 2015eko azaroaren 16an

Lehendakaria, Helio Robleda Cabezas

1. Gaur egun, Nafarroako Gobernuko departamentuen izenak aldatu dira. [↑](#footnote-ref-1)